b'\n_START_ARTICLE_\nGertrude B. Elion\n_START_SECTION_\n\xc5\xbdivljenjepis\n_START_PARAGRAPH_\nNjen o\xc4\x8de, zobozdravnik, je bil priseljenec iz Litve, mati pa je v ZDA pri\xc5\xa1la s Poljske. Na njeno usmeritev je najbolj vplivala prigoda s starim o\xc4\x8detom, ki je v mukah umrl za rakom, ko je bila najstnica. Takrat se je odlo\xc4\x8dila, da bo postala znanstvenica in poiskala zdravilo za raka, zato je vpisala \xc5\xa1tudij kemije na Hunterjevem kolid\xc5\xbeu (del Mestne univerze New Yorka) in diplomirala leta 1937. Dru\xc5\xbeina ji zaradi skromnega finan\xc4\x8dnega stanja ni mogla omogo\xc4\x8diti podiplomskega \xc5\xa1tudija, hkrati pa kot \xc5\xbeenska ni mogla dobiti zaposlitve v stroki, ki je bila takrat \xc5\xa1e izrazito mo\xc5\xa1ka domena. Tako se je zaposlila kot u\xc4\x8diteljica in \xc4\x8dez nekaj \xc4\x8dasa sprejela \xc5\xa1e nepla\xc4\x8dano prakso pri kemiku, da ni izgubila stika s podro\xc4\x8djem. Nato je ob delu vpisala \xc5\xa1e magistrski \xc5\xa1tudij na Univerzi v New Yorku in ga kon\xc4\x8dala leta 1941._NEWLINE_\xc5\xa0ele zaradi pomanjkanja strokovnega osebja, ko so bili \xc5\xa1tevilni mo\xc5\xbeje vpoklicani za boj v drugi svetovni vojni, so se odprle prilo\xc5\xbenosti na tem podro\xc4\x8dju tudi za \xc5\xbeenske. Gertrude Elion je najprej dobila delo v kemi\xc4\x8dni analizi prehrambenih izdelkov, vendar je bila bolj ambiciozna in se je prijavila na razpis za asistentko v podjetju Burroughs Wellcome, pri Georgeu Hitchingsu, ki je \xc5\xbeelel razvijati u\xc4\x8dinkovine z zaviralnim delovanjem na sintezo DNK. Natan\xc4\x8dna zgradba DNK takrat \xc5\xa1e ni bila poznana, znani pa so bili gradbeni elementi, zato si je Hitchings domislil, da bi posku\xc5\xa1al razviti kemi\xc4\x8dne antagoniste purinov ali njihovega prekurzorja, folne kisline. Ona pred tem \xc5\xa1e sli\xc5\xa1ala ni za pirimidine ali purine, a se je jih nau\xc4\x8dila sintetizirati v laboratoriju in s kemi\xc4\x8dno modifikacijo spreminjati njihovo zgradbo, nato pa v kulturi bakterije Lactobacillus casei preizku\xc5\xa1ati, ali delujejo in na katero fazo sinteze DNK delujejo. Leta 1949 ji je uspelo sintetizirati purinski analog, ki je zavrl napredovanje levkemije pri poskusnih mi\xc5\xa1ih in kmalu zatem \xc5\xa1e pri \xc4\x8dlove\xc5\xa1kih poskusnih subjektih. Ta je kasneje predstavljal osnovo za razvoj 6-merkaptopurina, s katerim \xc5\xa1e danes zdravijo nekatere vrste raka._NEWLINE_Kasneje je vpisala izredni doktorski \xc5\xa1tudij na Brooklynski politehniki, kjer pa ni opravila obveznosti. Po dveh letih, ko bi se morala popolnoma posvetiti doktoratu, se je raj\xc5\xa1i odlo\xc4\x8dila za nadaljevanje dela pri Burroughs Wellcome. Poleg tega ji je Hitchings dejal, da za to, kar \xc5\xbee dela, ne potrebuje doktorata. Pri Burroughs Wellcome je ostala vso svojo kariero, do upokojitve leta 1983, in napredovala do polo\xc5\xbeaja vodje oddelka za eksperimentalno terapijo. Bila je avtorica 45 patentov za u\xc4\x8dinkovine za zdravljenje herpesa (aciklovir), levkemije, malarije (pirimetamin), putike (alopurinol) in okvar imunskega sistema ter za imunosupresive._NEWLINE_Tudi po upokojitvi je ostala aktivna kot svetovalka pri podjetju (danes del korporacije GlaxoSmithKline), pa tudi pri Svetovni zdravstveni organizaciji, Ameri\xc5\xa1kem zdru\xc5\xbeenju za raziskave raka in drugih organizacijah. Med drugim je imela svetovalno vlogo pri projektu razvoja azidotimidina (zidovudina), prvega odobrenega zdravila za zdravljenje oku\xc5\xbebe z virusom HIV._NEWLINE_Delala je prakti\xc4\x8dno do konca \xc5\xbeivljenja. Nikoli se ni poro\xc4\x8dila ali imela otrok, v prostem \xc4\x8dasu pa se je najraje ukvarjala z glasbo, pohodni\xc5\xa1tvom in fotografijo.\n_START_SECTION_\nPriznanja\n_START_PARAGRAPH_\nZa svoje delo je prejela \xc5\xa1tevilna priznanja, med njimi tretjino Nobelove nagrade za fiziologijo ali medicino (1988) in Nacionalno medaljo znanosti (1991). Nobelovo nagrado si je delila s svojim nadrejenim, Georgeom Hitchingsom, in Jamesom Blackom, ki je prav tako razvijal nove na\xc4\x8dine zdravljenja. Podelitev nagrade trem raziskovalcem iz industrije je redkost, prav tako je redkost, da jo prejme \xc5\xbeenska in oseba brez doktorata znanosti kot v primeru Gertrude Elion._NEWLINE_Sprejeta je bila tudi za \xc4\x8dlanico Ameri\xc5\xa1ke akademije umetnosti in znanosti in tujo \xc4\x8dlanico britanske Kraljeve dru\xc5\xbebe. 23 univerz ji je podelilo \xc4\x8dastne doktorate.'